PMIndiaData/PMIndiaSum huggingface dataset:
स्वीडन और ब्रिटेन की यात्रा से पूर्व प्रधानमंत्री का वक्तव्य

स्वीडन और ब्रिटेन की यात्रा से पहले प्रधानमंत्री श्री नरेन्द्र मोदी का वक्तव्य निम्न है : “मैं द्विपक्षीय बैठकों तथा भारत-नॉर्डिक शिखर सम्मेलन और राष्ट्रमंडल देशों के शासनाध्यक्षों की बैठक में हिस्सा लेने 17 से 20 अप्रैल, 2018 तक स्वीडन और ब्रिटेन की यात्रा कर रहा हूँ। 17 अप्रैल को मैं स्वीडन के प्रधानमंत्री श्री स्टीफन लोफवेन के निमंत्रण पर स्टॉकहोम में रहूँगा। स्वीडन की यह मेरी पहली यात्रा है। भारत और स्वीडन के बीच मैत्रीपूर्ण संबंध हैं। हमारा सहयोग लोकतांत्रिक मूल्यों तथा एक खुले, समावेशी व कानून आधारित वैश्विक व्यवस्था के प्रतिबद्धता पर आधारित है। हमारे विकास के कार्यक्रमों में स्वीडन एक महत्वपूर्ण साझीदार है। दोनों देशों के बड़े उद्योगपतियों के साथ प्रधानमंत्री श्री लोफवेन और मुझे बातचीत करने का अवसर मिलेगा। हम व्यापार और निवेश, नवोन्मेष, एसएण्डटी, कौशल विकास, स्मार्ट सिटी, स्वच्छ ऊर्जा, डिजिटलीकरण तथा स्वास्थ्य जैसे क्षेत्रों में आपसी सहयोग को ध्यान में रखते हुए भविष्य की योजनाएं तैयार करेंगे। मैं स्वीडन के राजा महामहिम किंग कार्ल XVI गुस्ताफ से भी भेंट करूंगा। भारत और स्वीडन संयुक्त रूप से 17 अप्रैल, 2018 को स्टॉकहोम में भारत-नॉर्डिक शिखर सम्मेलन का आयोजन करेंगे। इस सम्मेलन में फिनलैंड, नॉर्वे, डेनमार्क और आइसलैंड के प्रधानमंत्री भाग लेंगे। स्वच्छ प्रौद्योगिकी, पर्यावरण समाधान, बंदरगाह आधुनिकीकरण, शीतलन श्रृंखला, कौशल विकास और नवोन्मेष आदि क्षेत्रों में नॉर्डिक देशों की विश्व स्तर पर पहचान है। भारत के परिवर्तन से संबंधित हमारे लक्ष्य के लिए नॉर्डिक देशों की कार्यकुशलता बहुत उपयोगी है। 18 अप्रैल, 2018 को प्रधानमंत्री टेरीजा मे के आमंत्रण पर मैं लंदन में रहूँगा। मैं पिछली बार नवंबर, 2015 में ब्रिटेन आया था। भारत और ब्रिटेन आधुनिक सहयोग साझा करते हैं जो मज़बूत ऐतिहासिक संबंधों पर आधारित है। लंदन की मेरी यात्रा से दोनों देशों के परस्पर सहयोग को नई गति मिलेगी। मैं स्वास्थ्य, नवोन्मेष, डिजिटलीकरण, इलेक्ट्रिक मोबिलिटी, स्वच्छ ऊर्जा तथा साइबर सुरक्षा के क्षेत्रों में भारत ब्रिटेन साझेदारी बढ़ाने पर बल दूंगा। “लिविंग ब्रिज” कार्यक्रम के तहत जीवन के विभिन्न क्षेत्रों से संबंधित लोगों से मुलाकात करने का मुझे अवसर मिलेगा जिन्होंने भारत-ब्रिटेन संबंध को मज़बूत बनाने में योगदान दिया है। मैं ब्रिटेन की महारानी से भी भेंट करूंगा, आर्थिक सहयोग के एजेंडे पर कार्य कर रहे दोनों देशों के प्रमुख अधिकारियों से मुलाकात करूंगा, लंदन में एक आयुर्वेद सेन्टर ऑफ एक्सलेंस का उद्घाटन करूंगा और अंतर्राष्ट्रीय सौर ऊर्जा गठबंधन के सबसे नए सदस्य के रूप में ब्रिटेन का स्वागत करूंगा। 19 और 20 अप्रैल, 2018 को ब्रिटेन द्वारा आयोजित राष्ट्रमंडल शासनाध्यक्षों की बैठक में भाग लूंगा। ब्रिटेन माल्टा से राष्ट्रमंडल के चेयर-इन-ऑफिस का पदभार ग्रहण करेगा। राष्ट्रमंडल एक बहुआयामी समूह है जो छोटे देशों तथा छोटे द्वीप देशों सहित विकासशील सदस्य देशों को उपयोगी सहायता प्रदान करता है। विकास के मामलों में यह मजबूत अंतर्राष्ट्रीय संस्था है। मुझे पूरा विश्वास है कि मेरी स्वीडन और ब्रिटेन की यात्रा से आपसी सहयोग बढ़ेगा।”
प्रधानमंत्री ने मणिपुर में विकास परियोजनाओं का शुभांरभ किया, जनसभा को संबोधित किया

प्रधानमंत्री श्री नरेन्‍द्र मोदी ने आज मणिपुर में 750 करोड़ रुपये की विकास परियोजनाओं का शुभारंभ किया। उन्‍होंने राष्‍ट्रीय क्रीड़ा विश्‍वविद्यालय,1000 आंगनवाड़ी कन्‍द्रोंतथा अनेक अन्‍य महत्‍वपूर्ण विकास योजनाओं की आधारशिला रखी। उन्‍होंने लुआंगपोकपा बहु-क्रीड़ा परिसर, रानी गाइदिन्‍ल्‍यू पार्क तथा अन्‍य महत्‍वपूर्ण विकास परियोजनाओं का उद्घाटन किया। उन्‍होंने लुआंगसंगबम में सार्वजनिक सभा को भी संबोधित किया। प्रधानमंत्री ने उत्‍साही जनसमूह को संबोधित करते हुए पिछले एक वर्ष में राज्‍य सरकार द्वारा किये गये कार्यों की सराहना की। उन्‍होंने कहा कि आज लांच की गई परियोजनाएं युवा की आकांक्षा और प्रतिभा, उनके रोजगार, महिला सशक्तिकरण तथा संपर्क से जुड़ी हैं। उन्‍होंने कहा कि पूर्वोत्‍तर क्षेत्र के युवाओं की प्रतिभा और खेलकूद क्षमताओं को ध्‍यान में रखते हुए राष्‍ट्रीय क्रीड़ा विश्‍वविद्यालय स्‍थापित किया जा रहा है। उन्‍होंने मणिपुर के युवाओं से हाल में लांच की गई खेलो इंडिया पहल का अधिक से अधिक लाभ उठाने का आग्रह किया। उन्‍होंने हाल में हुए खेलो इंडिया गेम्‍स में अच्‍छे प्रदर्शन के लिए मणिपुर की प्रशंसा की। उन्‍होंने कहा कि विविध क्रीड़ा परिसर प्रशिक्षण और प्रतियोगता के लिए अवसर प्रदान करेंगे। प्रधानमंत्री ने कहा कि मणिपुर ने यह दिखाया है कि कैसे खेलकूद महिलाओं के सशक्तिकरण का साधन बन सकता है। उन्‍होंने मीराबाई चानू तथा सरिता देवी सहित राज्य के प्रसिद्ध खेल व्‍यक्तित्‍वों की सराहना की। उन्‍होंने राज्‍य सरकार द्वारा महिला सशक्तिकरण के लिए शुरू की गई पहलों की भी सराहना की। प्रधानमंत्री ने इस संदर्भ मेंआज आधारशिला रखे गए एक हजार आंगनवाड़ी केन्‍द्रों का भी जिक्र किया। उन्‍होंने हाल में लांच किया गया राष्‍ट्रीय पोषण मिशन की भी चर्चा की। प्रधानमंत्री ने कहा कि पूर्वोत्‍तर क्षेत्र के लिए केन्‍द्र सरकार का विजन ‘परिवहन द्वारा परिवर्तन’ रहा है। प्रधानमंत्री ने कहा कि पूर्वोत्‍तर क्षेत्र भारत के विकास कानया ईंजन हो सकता है। उन्‍होंने कहा कि सरकार पूर्वोत्‍तर क्षेत्र को देश के अन्‍य राज्‍यों के बराबर लाने के लिए विशेष आवश्‍यकताओं को पूरा कर रही है। उन्‍होंने कहा कि वे स्‍वयं पिछले चार वर्षों में 25 बार से अधिक पूर्वोत्‍तर क्षेत्र में आ चुके हैं। प्रधानमंत्री ने कहा कि केन्‍द्र सरकार ने क्षेत्र में बुनियादी संरचना में सुधार पर काफी बल दिया है। उन्‍होंने क्षेत्र में सड़क और रेल संपर्क सुधार के लिए की गई पहलों की चर्चा की। प्रधानमंत्री ने ढांचागत संवाद तथा लोक शिकायतों के समाधान सहित राज्‍य सरकार की नागरिक केन्द्रित पहलों की सराहना की। प्रधानमंत्री ने याद दिलाया कि मणिपुर में अप्रैल 1944 में नेताजी सुभाष चन्‍द्र बोस की आईएनए ने स्‍वतंत्रता का आह्वान किया था। उन्‍होंने कहा कि आज मणिपुर ने नए भारत के उदय में महत्‍वपूर्ण भूमिका निभाने का निर्णय लिया है।
भोपाल की बजाय सिहोर जिले में खुलेगा राष्ट्रीय मानसिक स्वास्थ्य पुनर्वास संस्थान; कैबिनेट ने दी मंजूरी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने मध्य प्रदेश में भोपाल की बजाय सिहोर जिले में राष्ट्रीय मानसिक स्वास्थ्य पुनर्वास संस्थान (एनआईएमएचआर) खोले जाने को मंजूरी दे दी है। मंत्रिमंडल ने इसके लिए 16 मई, 2018 को लिये गए अपने फैसले में आंशिक रूप से संशोधन किया है। पहले यह संस्थान भोपाल में खोला जाना था। लाभ : सिहोर में बनने वाला एनआईएमएचआर देश में मानसिक स्वास्थ्य पुनर्वास क्षेत्र का अपनी किस्म का पहला संस्थान होगा। यह मानसिक स्वास्थ्य पुनर्वास के क्षेत्र में मानव संसाधन और अनुसंधान के लिए उत्कृष्टता और क्षमता विकास केंद्र के रूप में काम करेगा और मानसिक बिमारियों से ग्रस्त लोगों के प्रभावी पुनर्वास के लिए बेहतर मॉडल सुझाएगा।
प्रधानमंत्री द्वारा 15वें आसियान-भारत शिखर सम्मेलन में उद्धघाटन वक्तव्य

Your Excellency President दुतेर्ते, Excellencies, Mr. President, मुझे ASEAN (आसियान) की 50वीं वर्षगांठ के अवसर पर पहली बार मनीला आकर हार्दिक प्रसन्नता हो रही है। इसके साथ ही हम ASEAN-India Dialogue Partnership के 25 वर्ष भी पूरे कर रहे हैं। इस महत्वपूर्ण वर्ष के दौरान Philippines (फिलीपींस) द्वारा आसियान के कुशल नेतृत्व और शिखर सम्मलेन के शानदार आयोजन के लिए मैं राष्ट्रपति महोदय के प्रति आभार प्रकट करता हूं। आसियान-भारत की साझेदारी को और अधिक मजबूत बनाने में Country Coordinator के रूप में वियतनाम के योगदान के लिए मैं वियतनाम के माननीय प्रधानमंत्री को भी धन्यवाद देता हूं। Excellencies, आसियान की यह 50 वर्षों की महत्वपूर्ण यात्रा जितनी celebration के योग्य है, उतनी ही विचार करने योग्य भी है। मुझे पूरा विश्वास है कि इस ऐतिहासिक अवसर पर आसियान देश एक vision, एक पहचान और एक स्वतंत्र समुदाय के रूप में आगे भी मिल कर काम करते रहने का संकल्प लेंगे। भारत की Act East Policy आसियान को ध्यान में रख कर ही बनाई गई है, और Indo-Pacific region के क्षेत्रीय सुरक्षा परिदृश्य में इस संगठन का महत्व स्पष्ट है। तीसरे ASEAN-India Plan of Action के अंतर्गत आपसी सहयोग के हमारे विस्तृत agenda की प्रगति अच्छी रही है, जिसमें politico-security, economic तथा cultural partnership के तीन महत्वपूर्ण पहलू शामिल हैं। Excellencies, भारत एवं आसियान के बीच कायम सामुद्रिक संबंधों की वजह से हज़ारों वर्ष पहले हमारे व्यापारिक संबंध स्थापित हुए थे, तथा हमें साथ मिल कर इन्हें और मजबूत बनाना होगा। इस क्षेत्र के हितों और शांतिपूर्ण विकास को ध्यान में रखते हुए, नियमों पर आधारित क्षेत्रीय सुरक्षा ढांचे की स्थापना के लिए भारत आसियान को अपना समर्थन जारी रखेगा। हमने अपने-अपने देशों में आतंकवाद तथा उग्रवाद से कड़ा संघर्ष किया है। अब समय आ गया है, जब हम इस महत्वपूर्ण विषय पर आपसी सहयोग बढ़ा कर इस चुनौती का मिल-जुल कर समाधान निकालें। Excellencies, भारत-आसियान Dialogue Partnership के पच्चीसवीं वर्षगांठ समारोह का theme “Shared Values, Common Destiny” बिल्कुल उपयुक्त है। इस अवसर पर हमने बहुत से कार्यक्रम मिल-जुल कर आयोजित किये हैं। मुझे विश्वास है कि इस यादगार वर्ष का समापन भी शानदार रहेगा। 25 जनवरी 2018 को नई दिल्ली में India-ASEAN Special Commemorative Summit में आपका स्वागत करने के लिए भारत और मै व्यक्तिगत रूप से उत्सुक हैं। भारत के 69वें गणतंत्र दिवस समारोह के हमारे मुख्य अतिथियों के रूप में आसियान देशों के नेताओं का स्वागत करने के लिए सवा सौ करोड़ भारतवासी इंतज़ार कर रहे हैं। हम सभी के बेहतर भविष्य के लिए आपके साथ मिल कर काम करने के लिए मैं प्रतिबद्ध हूँ। बहुत बहुत धन्यवाद।
निदेशकों और उपसचिवों के साथ प्रधानमंत्री की बातचीत

प्रधानमंत्री श्री नरेन्द्र मोदी ने भारत सरकार के विभिन्न मंत्रालयों एवं विभागों में काम कर रहे 380 निदेशकों एवं उपसचिवों से चार अलग-अलग समूहों में बातचीत की। यह बातचीत 2017 के अक्टूबर महीने में अलग-अलग दिनों में हुई। इस तरह का अंतिम संवाद 17 अक्टूबर, 2017 को हुआ। हर बार यह बातचीत लगभग दो घंटे तक चली। इस दौरान शासन, भ्रष्टाचार, सार्वजनिक उद्यम, सरकार ई-मार्केटप्लेस, स्वास्थ्य, शिक्षा, कौशल विकास, कृषि, परिवहन, राष्ट्रीय एकता, जल संसाधन, स्वच्छ भारत, संस्कृति, संचार और पर्यटन जैसे विषयों पर चर्चा हुई। प्रधानमंत्री ने अधिकारियों से कहा कि वे 2022 तक नए भारत के निर्माण के लिए पूर्ण समर्पण के साथ काम करें। केंद्र सरकार के कामकाज में साइलो एक बड़ी बाधा है। उन्होंने अधिकारियों से इस साइलो को तोड़ने के लिए उन अभिनव तरीकों को अपनाने का अनुरोध किया, जिनके परिणामस्वरूप शासन की विभिन्न प्रक्रियाओं में तेजी आएगी। इसी तरह, उन्होंने बेहतर नतीजे हासिल करने के लिए निदेशक एवं उपसचिव स्तर के अधिकारियों से टीम बनाने की बात कही। इस दौरान प्रधानमंत्री कार्यालय में राज्यमंत्री डा. जितेन्द्र सिंह एवं पीएमओ और कैबिनेट सचिवालय के वरिष्ठ अधिकारी मौजूद थे।
प्रधानमंत्री ने पूर्वोत्तर राज्यों के सौंदर्य की प्रशंसा की

प्रधानमंत्री ने लोगों से पूर्वोत्तर भ्रमण की तस्वीरें साझा करने की अपील की प्रधानमंत्री श्री नरेन्द्र मोदी ने पूर्वोत्तर राज्यों की असाधारण प्राकृतिक सौंदर्य की प्रशंसा की। उन्होंने लोगों से पूछा कि क्या उनके पास पूर्वोत्तर भ्रमण या उस क्षेत्र की असाधारण प्राकृतिक सौंदर्य की झलक संबंधी तस्वीरें हैं? उन्होंने लोगों से आग्रह किया कि वे उन तस्वीरों को #मैग्निफिसेंटनॉर्थईस्ट के जरिए इंस्टाग्राम पर साझा करें। उन्होंने कहा कि वे भी पूर्वोत्तर से संबंधी कुछ तस्वीरें साझा करेंगे।
मंत्रिमंडल ने राष्ट्रीय होम्योपैथी आयोग (एनसीएच) विधेयक, 2018 की स्थापना की मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने राष्ट्रीय होम्योपैथी आयोग (एनसीएच) विधेयक, 2018 की स्थापना के मसौदे को मंजूरी दी। यह विधेयक वर्तमान की नियामक संस्था, केन्द्रीय होम्योपैथी परिषद (सीसीएच) के स्थान पर पारदर्शिता सुनिश्चित करने के लिए एक नई संस्था का गठन करेगा। विधेयक के मसौदे में राष्ट्रीय आयोग के गठन का उल्लेख है। आयोग के अंतर्गत तीन स्वायत्त परिषदें होंगी। होम्योपैथी शिक्षा परिषद द्वारा दी जाने वाली होम्योपैथी शिक्षा के संचालन की जिम्मेदारी स्वायत्त परिषदों पर होंगी। मूल्यांकन और योग्यता निर्धारण परिषद, होम्योपैथी के शैक्षिक संस्थाओं का मूल्यांकन करेगा और मंजूरी प्रदान करेगा। नीति और पंजीयन परिषद होम्योपैथी के चिकित्सकों का पंजीयन करेगा और एक राष्ट्रीय रजिस्टर बनाएगा। इसके अतिरिक्त इलाज से संबंधित नीतिगत मामले राष्ट्रीय होम्योपैथी आयोग के अधिकार क्षेत्र में आएंगे। मसौदे में एक प्रवेश परीक्षा तथा एक्जिट परीक्षा का प्रस्ताव दिया गया है। अभ्यास के इच्छुक सभी स्नातकों को इन परीक्षाओं में उत्तीर्ण होना होगा। इसके अतिरिक्त शिक्षकों की योग्यता परीक्षा का भी प्रस्ताव है। इस परीक्षा से शिक्षकों की नियुक्ति और पदोन्नति के पूर्व उनकी योग्यता का मूल्यांकन किया जाएगा। राष्ट्रीय चिकित्सा आयोग ने एलोपैथी औषधि प्रणाली की स्थापना का प्रस्ताव दिया है। इसी प्रारूप के तहत होम्योपैथी की चिकित्सा शिक्षा में सुधार करना इस मसौदे का लक्ष्य है। एक अध्यादेश के जरिए तथा इसके पश्चात अधिनियम में किए गए संशोधन के माध्यम से पूर्व में सीसीएच को निदेशक मंडल के अधिकार क्षेत्र में ला दिया गया था।
प्रधानमंत्री ने पूर्व सांसद और लोकसभा के पूर्व अध्यक्ष श्री सोमनाथ चटर्जी के निधन पर शोक जताया

प्रधानमंत्री श्री नरेन्‍द्र मोदी ने पूर्व सांसद और लोकसभा के पूर्व अध्‍यक्ष श्री सोमनाथ चटर्जी के निधन पर शोक व्यक्त किया है। प्रधानमंत्री ने कहा, ‘पूर्व सांसद और लोकसभा के पूर्व अध्यक्ष श्री सोमनाथ चटर्जी भारतीय राजनीति के एक कद्दावर नेता थे। उन्होंने हमारे संसदीय लोकतंत्र को समृद्ध बनाया था और वह गरीबों एवं कमजोर तबकों के लोगों के कल्याण के लिए एक मुखर आवाज थे। मैं उनके निधन से मर्माहत हूं। मेरी संवेदनाएं उनके परिवार और समर्थकों के साथ हैं।’
मंत्रिमंडल ने भारत और इंडोनेशिया के बीच स्‍वास्‍थ्‍य सहयोग के लिए समझौता-ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में मंत्रिमंडल ने भारत और इंडोनेशिया के बीच स्‍वास्‍थ्‍य सहयोग के लिए समझौता-ज्ञापन को मंजूरी दे दी है। समझौता-ज्ञापन में सहयोग के निम्‍नलिखित क्षेत्रों को शामिल किया गया है:- अनुसंधान एवं विकास, सक्रिय औषधि-विज्ञान घटक (एपीआई) और सूचना प्रौद्योगिकी आधारित मेडिकल उपकरण, मानव संसाधन विकास, स्‍वास्‍थ्‍य सेवाएं, और पारस्पिरिक रूप से स्‍वीकृत अन्‍य क्षेत्र। सहयोग के विवरणों तथा समझौता-ज्ञापन के कार्यान्‍वयन की देख-रेख करने के लिए एक कार्य-समूह का गठन किया जाएगा।
प्रधानमंत्री मोदी और इजराइल के प्रधानमंत्री श्री बेन्‍यामिन नेतन्‍याहू ने वडराड स्थित सब्‍जी उत्‍कृष्‍टता केन्‍द्र का दौरा किया

प्रधानमंत्री श्री नरेन्‍द्र मोदी और इजराइल के प्रधानमंत्री श्री बेन्‍यामिन नेतन्‍याहू ने आज गुजरात के साबरकंथा जिले में वडराड स्थित सब्‍जी उत्‍कृष्‍टता केन्‍द्र का दौरा किया। इस अवसर पर प्रधानमंत्री श्री नरेन्‍द्र मोदी और इजराइल के प्रधानमंत्री श्री बेन्‍यामिन नेतन्‍याहू को इस केन्‍द्र की विभिन्‍न उपलब्धियों से अवगत कराया गया। प्रधानमंत्री श्री नरेन्‍द्र मोदी और इजराइल के प्रधानमंत्री श्री बेन्‍यामिन नेतन्‍याहू ने वीडियो लिंक के जरिए कच्‍छ जिले के कुकामा स्थित खजूर उत्‍कृष्‍टता केन्‍द्र का भी उद्घाटन किया। उन्‍होंने कच्‍छ जिले के किसानों के साथ संवाद किया। इस अवसर पर प्रधानमंत्री श्री नरेन्‍द्र मोदी ने कहा कि इजराइल ने पूरी दुनिया को वह मार्ग दिखाया है कि आखिरकार कृषि क्षेत्र की प्रधानता वाले किसी देश में आमूलचूल बदलाव कैसे लाया जा सकता है। उन्‍होंने कहा कि कृषि क्षेत्र में प्रौद्योगिकी का इस्‍तेमाल करना अत्‍यंत आवश्‍यक है। उन्‍होंने यह बात भी रेखांकित की कि भारत वर्ष 2022 तक किसानों की आमदनी दोगुनी करने की दिशा में किस तरह से अभिनव कदम उठा रहा है। उन्‍होंने कहा कि सिंचाई के साथ-साथ खेती-बाड़ी के अभिनव तौर-तरीकों पर ध्यान देना अत्‍यंत आवश्‍यक है।
प्रधानमंत्री ने विश्व मधुमेह दिवस पर लोगों को मधुमेह पर काबू पाने के लिए स्वस्थ जीवनशैली अपनाने का आह्वान किया

प्रधानमंत्री श्री नरेन्द्र मोदी ने विश्व मधुमेह दिवस पर लोगों को मधुमेह पर काबू पाने के लिए स्वस्थ जीवनशैली अपनाने का आह्वान किया। प्रधानमंत्री ने कहा – “आज विश्व मधुमेह दिवस पर, हम सब स्वस्थ जीवनशैली अपनाने की प्रतिज्ञा लें ताकि हम मधुमेह पर नियंत्रण पा सकें। पिछले महीने मन की बात के दौरान मैंने युवाओं में बढ़ती मधुमेह के बारे में बात की थी।”
प्रधानमंत्री ने 2018 ग्रीष्मकालीन युवा ओलंपिक के पदक विजेताओं को सम्मानित किया

प्रधानमंत्री श्री नरेन्द्र मोदी ने अर्जेंटीना में आयोजित किए गए 2018 ग्रीष्मकालीन युवा ओलंपिक के पदक विजेताओं से आज मुलाकात की और उन्हें सम्मानित किया। प्रधानमंत्री ने उनसे आग्रह भी किया कि वे आने वाले ओलंपिक में मंच पर पहुंचने के अपने लक्ष्य पर ध्यान केंद्रित करें और कड़ी मेहनत करें। प्रधानमंत्री ने एथलीटों को यह आश्वासन दिया कि सरकार उन्हें सभी आवश्यक सहायता और सुविधाएं उपलब्ध कराएगी। श्री मोदी ने कहा कि युवा एथलीटों को अपने स्कूलों और गांवों में युवाओं को खेलों में शामिल होने के लिए प्रेरित करना चाहिए। प्रधानमंत्री ने पदक विजेता एथलीटों के प्रशिक्षकों को वैश्विक स्तर पर भारत का प्रोफाइल बढ़ाने में दिए गए उनके योगदान की भी सराहना की।
प्रधानमंत्री श्री नरेन्द्र मोदी राजस्थान के बाड़मेर में रिफाइनरी के कार्य शुभारंभ में भाग लेंगे

प्रधानमंत्री श्री नरेन्द्र मोदी 16 जनवरी,2018 को राजस्थान के बाड़मेर में पचपदरा में राजस्थान रिफाइनरी के कार्य शुभांरभ के अवसर पर आयोजित समारोह में भाग लेंगे। राजस्थान के पास प्रचुर मात्रा में तेल और गैस का भंडार है। राजस्थान रिफाइनरी राज्य की पहली रिफाइनरी होगी। इसका निर्माण 9 एमएमटीपीए के रिफाइनरी और पेट्रोकेमिकल परिसर के रूप में किया गया है। इस रिफाइनरी के उत्पाद भारत स्टेज-6 उत्सर्जन मानको के अनुरूप होंगे। परियोजना की अनुमानित लागत 43 हजार करोड़ रूपए है और यह हिंदुस्तान पेट्रोलियम कार्पोरेशन लिमिटेड(एचपीसीएल) और राजस्थान सरकार का संयुक्त उपक्रम है। राजस्थान रिफाइनरी के कार्य शुभारंभ समारोह में राजस्थान के राज्यपाल और मुख्यमंत्री एवं कई केंद्रीय मंत्रियो के भाग लेने की आशा है।
प्रधानमंत्री ने डॉ. महातिर मोहम्मद को मलेशिया का प्रधानमंत्री बनने पर बधाई दी

प्रधानमंत्री श्री नरेन्द्र मोदी ने मलेशिया के प्रधानमंत्री का पद संभालने पर आज डॉ. महातिर मोहम्मद को बधाई दी। उन्होंने टेलीफोन पर डॉ. मोहम्मद से बात की और उन्हें बधाई दी। प्रधानमंत्री ने मलेशिया के लोगों की प्रगति और समृद्धि के लिए डॉ. मोहम्मद को शुभकामनाएं प्रेषित की। उन्होंने कहा कि भारत और मलेशिया के बीच गहरे और परस्पर हित से जुड़े संबंध साझा मूल्यों, हितों और दोनों देशों के लोगों के बीच मजबूत जीवंत संपर्कों पर आधारित है। प्रधानमंत्री ने कहा कि भारत और मलेशिया के संबंधों को प्रगाढ़ बनाने के लिए वे डॉ. महातिर मोहम्मद के साथ मिलकर काम करने की इच्छा रखते हैं।
प्रधानमंत्री कल दादर और नागर हवेली की यात्रा पर जाएंगे

कई विकास परियोजनाओं का शुभारंभ किया जाएगा प्रधानमंत्री श्री नरेन्द्र मोदी कल (19 जनवरी, 2019) दादर और नागर हवेली की राजधानी सिलवासा की यात्रा पर जाएंगे। अपनी यात्रा के दौरान प्रधानमंत्री दादर व नागर हवेली के सायली में मेडिकल कॉलेज की आधारशिला रखेंगे। प्रधानमंत्री मोदी दमन और दीव तथा दादर व नागर हवेली में विभिन्न विकास परियोजनाओं के उद्घाटन के क्रम में पट्टिका का अनावरण करेंगे। प्रधानमंत्री एम-आरोग्य ऐप्प का शुभारंभ करेंगे तथा दादर व नागर हवेली में घर-घर से ठोस अपशिष्ट संग्रह करने, पृथक्करण करने तथा प्रसंस्कृत करने के कार्यक्रम का डिजिटल उद्घाटन करेंगे। प्रधानमंत्री श्री नरेन्द्र मोदी केन्द्रशासित प्रदेश की सूचना प्रौद्योगिकी नीति भी जारी करेंगे। वे लाभान्वितों को प्रधानमंत्री जन आरोग्य योजना प्रमाण-पत्र और वन अधिकार प्रमाण-पत्र भी वितरित करेंगे। सायली में मेडिकल कॉलेज की स्थापना से दादर व नागर हवेली, दमन व दीव तथा निकट के क्षेत्रों में तीसरे स्तर की मेडिकल सुविधा बेहतर होगी। दोनों केन्द्रशासित प्रदेशों के आदिवासी व ग्रामीण इलाकों के छात्रों को इससे लाभ मिलेगा। मेडिकल कॉलेज, छात्रावास, पारामेडिकल कॉलेज व आवासों के निर्माण के लिए 210 करोड़ रुपये की धनराशि निर्धारित की गई है।
प्रधानमंत्री ने पंडित मदन मोहन मालवीय की जयंती पर उन्‍हें श्रद्धांजलि अर्पित की

प्रधानमंत्री श्री नरेन्द्र मोदी ने पंडित मदन मोहन मालवीय की जयंती पर उन्‍हें श्रद्धांजलि अर्पित की है। प्रधानमंत्री ने कहा, ‘ मैं पंडित मदन मोहन मालवीय की जयंती पर उन्‍हें स्‍मरण करता हूं। भारत के इतिहास पर उनका प्रभाव अत्‍यंत सशक्‍त एवं गहरा है जिसे कभी भी भुलाया नहीं जा सकता है। शिक्षा के क्षेत्र में उनके बहुमूल्‍य योगदान और देशभक्ति की भावना को हमेशा याद किया जाएगा।’
मंत्रिमंडल ने केंद्र सरकार तथा केंद्र सरकार की संस्‍थाओं के अनुभवी डॉक्‍टरों को शिक्षा,क्लिनिकल/जन स्‍वास्‍थ्‍य सेवा कार्यक्रमों में शामिल करने के प्रस्‍ताव को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने केंद्र सरकार तथा केंद्र सरकार की संस्‍थाओं के अनुभवी डॉक्‍टरों को शिक्षा, क्लिनिकल, जन स्‍वास्‍थ्‍य कार्यक्रमों में शामिल करने के प्रस्‍ताव को अपनी स्‍वीकृति दी दी है। इस स्‍वीकृति का उद्देश्‍य यह सुनिश्चित करना है कि केंद्रीय स्‍वास्‍थ्‍य सेवा (सीएचएस) तथा अन्‍य मंत्रालयों/विभागों/केंद्र सरकार की संस्‍थाओं के डॉक्‍टर 62 वर्ष की उम्र पूरी होने पर विशेषज्ञता वाले क्षेत्रों में विशेष रूप से कार्य करें। इसके लिए 15.06.2016 को हुई केंद्रीय मंत्रिमंडल की बैठक में लिए गए निर्णय को संशोधित करना होगा ताकि निर्णय को कारगर रूप से लागू करने में महसूस की गई कठिनाइयां समाप्‍त की जा सकें। प्रमुख प्रभाव: इससे चिकित्‍सा शिक्षा, क्लिनिकल / रोगी देखभाल सेवा तथा राष्‍ट्रीय स्‍वास्‍थ्‍य कार्यक्रमों को लागू करने में अधिक अनुभवी डॉक्‍टरों की उपलब्‍धता के अतिरिक्‍त क्षमता सृजन होगा और केंद्र सरकार के डॉक्‍टरों का नेतृत्‍व विकास होगा। लाभार्थी: इस निर्णय से रोगी / क्लिनिकल सेवा, चिकित्‍सा शिक्षण तथा राष्‍ट्रीय स्‍वास्‍थ्‍य कार्यक्रमों को लागू करने में काफी अनुभवी डॉक्‍टर उपलब्‍ध होंगेजिससे समाज को लाभ मिलेगा। देश में इस प्रस्‍ताव के लाभ निचले स्‍तर तक मिलेंगे। पृष्‍ठभूमि: केंद्रीय स्‍वास्‍थ्‍य सेवा सहित देश में डॉक्‍टरों की कमी की समस्‍या से निपटनेके लिए केंद्रीय मंत्रिमंडल ने 15.02.2016 को अपनी बैठक में केंद्रीय स्‍वास्‍थ्‍य सेवा के डॉक्‍टरों की सेवानिवृत्ति आयु बढ़ा कर 65 वर्ष करने को मंजूरी दी। इसके बाद केंद्रीय मंत्रिमंडल ने 27.09.2016 को भारतीय रेल, आयुष, केंद्रीय विश्‍वविद्यालयों तथा एनटी सहित अन्‍य मंत्रालयों / विभागों के डॉक्‍टरों की सेवा निवृत्ति आयु 65 वर्ष कर दी। लेकिन यह महसूस किया गया कि 62 वर्ष से अधिक आयु वाले डॉक्‍टरों की सेवाएं चिकित्‍सा के मूल क्षेत्र, जैसे – क्लिनिकल / रोगी सेवा / मेडिकल कॉलेजों में शिक्षण/स्‍वास्‍थ्‍य कार्यक्रम, जन स्‍वास्‍थ्‍य कार्यक्रमों तथा कार्यों के लिए उपलब्‍ध कराई जाए।
प्रधानमंत्री ने शिक्षण भवन और विद्यार्थी भवन की आधारशिला रखी

प्रधानमंत्री श्री नरेन्‍द्र मोदी ने आज गुजरात के अडालज में अन्‍नपूर्णा धाम न्‍यास में शिक्षण भवन एवं विद्यार्थी भवन की आधारशिला रखी। इस अवसर पर जनसमूह को संबोधित करते हुए प्रधानमंत्री ने कहा कि किसी युग की समस्‍याओं के समाधान के लिए भारत में समुदायों की अगुवाई करना एक समृद्ध परंपरा रही है। उन्‍होंने शिक्षा और सिंचाई में सुधार के लिए समुदायों के एकजुट होने के बारे में चर्चा की। प्रधानमंत्री ने कहा कि ऐसे सामुदायिक प्रयासों से लोगों को काफी लाभ मिला है। सरदार वल्‍लभभाई पटेल को याद करते हुए, प्रधानमंत्री ने कहा कि सहकारिता के क्षेत्र में सरदार पटेल के प्रयासों को कभी भी भूलना नहीं चाहिए। प्रधानमंत्री ने गुजरात के लोगों से मांग करते हुए कहा कि वे खाद्य प्रसंस्‍करण के क्षेत्र में काम करें। उन्‍होंने कहा कि इस प्रकार के मूल्‍य संवर्धन से किसान और उद्योगजगत दोनों ही लाभान्वित होंगे। मां अन्‍नपूर्णा को श्रद्धांजलि अर्पित करते हुए, प्रधानमंत्री ने यह कामना करते हुए कहा कि अन्‍नपूर्णा धाम न्‍यास समाज को महिला-पुरूष समानता तथा सबके लिए समृद्धि सुनिश्चित करने की शक्ति दे।
प्रधानमंत्री ने ‘स्टैच्यू ऑफ यूनिटी’ को राष्ट्र को समर्पित किया

प्रधानमंत्री श्री नरेन्द्र मोदी ने आज विश्व की सबसे ऊंची प्रतिमा ‘स्टैच्यू ऑफ यूनिटी’ को राष्ट्र को समर्पित किया। लौह पुरुष सरदार वल्लभभाई पटेल की जयंती पर 182 मीटर की उनकी प्रतिमा आज गुजरात के नर्मदा जिले के केवड़िया में राष्ट्र को समर्पित की गई। इस अवसर पर प्रधानमंत्री तथा अन्य गणमान्य व्यक्तियों ने मिट्टी और नर्मदा नदी के पानी को कलश में भरकर स्टैच्यू ऑफ यूनिटी को राष्ट्र को समर्पित किया। प्रधानमंत्री ने बटन दबाकर प्रतिमा के वर्चुअल अभिषेक की शुरूआत की। प्रधानमंत्री ने वॉल ऑफ यूनिटी का उद्घाटन किया। स्टैच्यू ऑफ यूनिटी प्रतिमा के नीचे प्रधानमंत्री ने विशेष पूजा की। प्रधानमंत्री ने संग्रहालय तथा प्रदर्शनी और दर्शक दीर्घा को भी देखा। यह दीर्घा 153 मीटर ऊंची है और एक साथ इसे 200 आगुंतक देख सकते है। यहां से सरदार सरोवर बांध, इसके जलाशय तथा सतपुड़ा और विंध्य पर्वत श्रृंखलाओं का विहंगम दृश्य देखा जा सकता है। इस समारोह में भारतीय वायु सेना के विमान और सांस्कृतिक दस्तों ने करतब दिखाए। प्रधानमंत्री ने इस अवसर पर देशवासियों को बधाई देते हुए कहा कि आज पूरा देश राष्ट्रीय एकता दिवस मना रहा है। उन्होंने कहा कि आज का दिन भारत के इतिहास में विशेष महत्व का दिन है। स्टैच्यू ऑफ यूनिटी के लोकार्पण के साथ भारत ने आज भविष्य के लिए स्वयं को विशाल प्रेरणा दी है। उन्होंने कहा कि यह प्रतिमा आने वाली पीढ़ियों को सरदार पटेल के साहस, क्षमता और संकल्प की याद दिलाती रहेगी। उन्होंने कहा कि सरदार पटेल द्वारा भारत के एकीकरण के कारण आज भारत एक बड़ी आर्थिक और रणनीतिक शक्ति बनने जा रहा है। प्रधानमंत्री ने प्रशासनिक सेवाओं के बारे में सरदार पटेल के दृष्टिकोण का स्मरण किया। उन्होंने कहा की स्टैच्यू ऑफ यूनिटी उन किसानों के सम्मान का प्रतीक है जिन्होंने प्रतिमा के लिए अपनी जमीन से मिट्टी और लोहा प्रदान किया। उन्होंने कहा कि ‘एक भारत, श्रेष्ठ भारत’ के मंत्र से ही भारत के युवा अपनी आकांक्षाओं की पूर्ति कर सकते हैं। उन्होंने इस प्रतिमा के निर्माण से जुड़े सभी लोगों को बधाई दी। उन्होंने कहा कि प्रतिमा पर्यटन का अपार अवसर प्रदान करेगी। प्रधानमंत्री ने कहा कि हाल के वर्षों में स्वतंत्रता सेनानियों और महान नेताओँ के योगदान की स्मृति में अनेक स्मारक बनाए गए है। उन्होंने स्टैच्यू ऑफ यूनिटी के अतिरिक्त नई दिल्ली में सरदार पटेल को समर्पित संग्रहालय, गांधीनगर में महात्मा मंदिर और दांडी कुटीर, बाबा साहेब अम्बेडर को समर्पित पंचतीर्थ, हरियाणा में सर छोटू राम की प्रतिमा तथा कच्छ में श्यामजी कृष्ण वर्मा और वीर नायक गोविन्द गुरू की स्मारकों की भी चर्चा की। उन्होंने बताया कि दिल्ली में सुभाष चन्द्र बोस की स्मृति में संग्रहालय बनाने, मुम्बई में शिवाजी की प्रतिमा और देशभर में जनजातीय संग्रहालयों के निर्माण का काम प्रगति पर है। प्रधानमंत्री ने मजबूत और समावेशी भारत के सरदार पटेल के विजन की चर्चा करते हुए कहा कि केन्द्र सरकार इस सपने को साकार करने की दिशा में कार्य कर रही है। उन्होंने सभी के लिए घर, बिजली, सड़क सम्पर्क तथा डिजिटल सम्पर्क प्रदान करने के प्रयासों की चर्चा की। उन्होंने प्रधानमंत्री जन आरोग्य योजना का भी जिक्र किया। प्रधानमंत्री ने जीएसटी, ई-नैम तथा ‘एक राष्ट्र एक ग्रिड’ जैसे प्रयासों की चर्चा करते हुए कहा कि इन प्रयासों ने देश की एकता में योगदान दिया है। प्रधानमंत्री ने देश की एकता और अखंडता बनाए रखने तथा सभी विभाजनकारी ताकतों का मुकाबला करने के सामूहिक दायित्व की भी चर्चा की।